29.9.2023
FI
Euroopan unionin virallinen lehti
L 242/119
59.
panee merkille tilintarkastustuomioistuimen myös vuonna 2021 toteuttamat toimet, joilla pyrittiin mukautumaan muuttuviin työoloihin, edistämään tarkastustoiminnan digitalisaatiota ja parantaman teknologiaa ja käytäntöjä koko organisaatiossa, jotta pystytään edelleen tarjoamaan tehokasta julkista tarkastuspalvelua unionissa; on tietoinen siitä, että jotta tässä asiassa edistyttäisiin edelleen, tiedot on asetettava saataville komission ja jäsenvaltioiden pyytämässä muodossa; kehottaa komissiota kannustamaan jäsenvaltioita kehittämään yhteentoimivuutta;
60.
on ymmärtänyt, että covid-19-pandemian asettamien rajoitusten vuoksi tarkastuksen koko elinkaari toteutettiin myös vuonna 2021 suurelta osin digitaalisesti, mikä koski tarkastusten valmistelua, näytön keräämistä ja kuulemismenettelyjä, ja että jäsenvaltioihin tehdyt virkamatkat korvattiin videopuheluilla, jotka tarvittaessa etätulkattiin;
61.
panee tyytyväisenä merkille tilintarkastustuomioistuimen digitaalisessa toimintaympäristössä vuonna 2021 saavutetut merkittävät virstanpylväät, kuten ohjelmistorobotiikkapalvelut, jotka otettiin käyttöön tarkastustiimien yksitoikkoisen toisarvoisen työn vähentämiseksi, toimeenpanovirastojen tarkastusten automatisointi osana säännöllistä tarkastusprosessia ja uuden pilvipohjaisen käännöstoiminnan hallinnointijärjestelmän käyttöönotto;
62.
panee tyytyväisenä merkille, että vuosien 2018–2021 kyberturvallisuussuunnitelman täytäntöönpano saatiin päätökseen ja että seuraaviksi kolmeksi vuodeksi (2022–2024) hyväksyttiin uusi kyberturvallisuussuunnitelma, jossa kaavaillaan asteittaista siirtymistä nollaluottamusarkkitehtuuriin niiden säännösten mukaisesti, jotka on esitetty ehdotuksessa Euroopan parlamentin ja neuvoston asetukseksi toimenpiteistä yhteisen korkean kyberturvatason varmistamiseksi kaikissa unionin toimielimissä, elimissä ja laitoksissa; panee merkille, että vuonna 2021 ei havaittu yhtään tilintarkastustuomioistuimeen kohdistunutta onnistunutta kyberhyökkäystä, ja pitää tärkeänä tilintarkastustuomioistuimen ja EU:n toimielinten, elinten ja virastojen tietotekniikan kriisiryhmän (CERT-EU) välistä yhteistyötä; kehottaa tilintarkastustuomioistuinta kiinnittämään edelleen runsaasti huomiota kyberuhkiin ja tietoturvaan, erityisesti siksi, että vakavien kyberhyökkäysten määrä on kasvanut huomattavasti viime vuosina, mikä tekee kaikista unionin toimielimistä houkuttelevia kohteita mahdollisille hyökkääjille; kannustaa tilintarkastustuomioistuinta toteuttamaan säännöllisiä riskinarviointeja tietoteknisen infrastruktuurinsa osalta;
63.
panee merkille, että tilintarkastustuomioistuin oli mukana isännöimässä vuonna 2021 Euroopan kyberturvallisuus­ kuukauden aloitustapahtumaa ja että tilintarkastustuomioistuimen monimuotoisuus- ja osallisuusvastaava koordinoi yhtä aloitustapahtuman pääosioista, jonka aiheena olivat naiset ja kyberturvallisuus ja jossa monipuolinen ryhmä eri taustoista tulleita naisia vaihtoi näkemyksiä naisten motivoinnista lähtemään mukaan kyberturvallisuus- ja teknologia-alalle;
64.
panee merkille, että vuonna 2021 päätettiin vahvistaa budjettikohtia, jotka koskivat investointeja pääasiassa hybridityöhön ja digitalisaatioon liittyviin laitteisiin ja palveluihin, ja että lisämäärärahoja käytettiin myös tilintarkas­ tustuomioistuimen kyberpuolustusvalmiuksien vahvistamiseen, uuteen käännösten hallintajärjestelmään ja uuteen sidosryhmien hallintajärjestelmään tehtäviin investointeihin sekä unionin sähköisen allekirjoitussovelluksen täytäntöönpanoon;
65.
pitää myönteisenä päätöstä ottaa tilintarkastustuomioistuimen keskeisiksi elementeiksi vapaat avoimen lähdekoodin ohjelmistot, kuten Linux useiden tietotekniikkainfrastruktuuripalvelimien käyttöjärjestelmänä ja avoimen lähdekoodin ohjelmistot Belenios, jota käytetään salaisen äänestyksen äänestysjärjestelmänä, ja Nagios, joka on tilintarkastustuomioistuimen tietotekniikkaoperaatiotiimien käytössä; panee merkille, että tilintarkastustuomioistuin käyttää avoimen lähdekoodin ohjelmistoa NextCloudia asiakirjojen vaihtamiseen tarkastuskohteiden kanssa ECAFiles-järjestelmässä, joka toimii tiukimpien turvallisuutta ja henkilötietojen suojaa koskevien vaatimusten mukaisesti;
66.
panee tyytyväisenä merkille, että tietojenkäsittelysopimuksia pannaan täytäntöön aina, kun kolmannet osapuolet käsittelevät tietoja, ja tilintarkastustuomioistuin varmistaa rekisterinpitäjänä Euroopan parlamentin ja neuvoston asetuksen (EU) 2018/1725 (3) 29 artiklan noudattamisen ja käsittelytoimien täysimääräisen valvonnan; panee merkille, että tilintarkastustuomioistuimen tietosuojavaltuutettua kuullaan järjestelmällisesti tietojen käsittelyyn ja teknisiin ja organisatorisiin toimiin liittyvissä kysymyksissä;
(3) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).